視盜之南山
作者：張耒
朝代：宋

paragraphs: 窮冬策羸馬，祇役走南山。
原野勢忽盡，並溪屢回沿。
列石如牛羊，流泉鳴佩環。
兩峽忽壁立，仰失團圓天。
淺澗凍欲絕，層冰洌我泉。
躋攀越前嶺，危石萬丈懸。
衣薄近翠壁，雲低上層顛。
谷深日無輝，地絕風更寒。
百里不逢人，我徒互悲歎。
但見女几峰，萬尋戈劍攢。
淋漓鎖冰雪，冷射狐裘穿。
日暮投主人，茅茨起孤烟。
燃薪不計束，未解手足拳。
主人前致辭，問官來苦艱。
我答豈得已，王事不可閑。
饋我脫粟飯，殷勤爲加餐。
山家無酒肉，粗糲味亦甘。
月出萬嶺光，夜歸霜滿鞍。
迴視所歷途，猿鳥應愁顔。
暗想酸兩股，夜眠驚夢魂。
人生亦可貴，何事戀微官。